KIRJALLINEN KYSYMYS E-2756/01 esittäjä(t): Jonas Sjöstedt (GUE/NGL) komissiolle. Geeniruoka ruotsalaisissa kaupoissa.



Virallinen lehti nro 093 E , 18/04/2002 s. 0187 - 0188



KIRJALLINEN KYSYMYS E-2756/01 esittäjä(t): Jonas Sjöstedt (GUE/NGL) komissiolle (9. lokakuuta 2001) Aihe: Geeniruoka ruotsalaisissa kaupoissa Ruotsin luonnonsuojeluyhdistys (SNF) antoi tammikuussa 2001 selvityksen Ruotsin kunnissa tekemänsä kyselyn tuloksista. Yhdistyksen johtopäätös oli, että geenimanipuloidun ruoan merkintöjen valvonta ei toimi. Vuonna 1997 annetun EU-asetuksen mukaan elintarvikkeet, jotka sisältävät enemmän kuin yhden prosentin geenimuunneltuja organismeja, on varustettava merkinnöillä. Vastuu merkinnöistä on kunnilla. Luonnonsuojeluyhdistyksen tutkimus osoitti kuitenkin, että vain neljä kyselyyn vastanneista 214 kunnasta oli todella suorittanut merkintöjen tarkastuksia vuonna 2000. Nämä neljä kuntaa olivat Tukholma, Landskrona, Torsås ja Skurup. Ruotsi ei todennäköisesti ole ainutlaatuinen tapaus, kun on kyse geenimuunneltujen elintarvikkeiden merkintöjen valvonnasta. Onko komissio tutkinut, miten geenimuunneltujen elintarvikkeiden merkintöjen valvonnasta huolehditaan muissa jäsenvaltioissa? David Byrnen komission puolesta antama vastaus (3. joulukuuta 2001) Kaikissa jäsenvaltioissa sovelletaan sellaisenaan seuraavia asetuksia: uuselintarvikkeista ja elintarvikkeiden uusista ainesosista 27. tammikuuta 1997 annettua Euroopan parlamentin ja neuvoston asetusta (EY) N:o 258/97,(1) joka sisältää geneettisesti muunnettuja organismeja sisältävät elintarvikkeet, muiden kuin neuvoston direktiivissä 79/112/ETY säädettyjen pakollisten mainintojen liittämisestä tiettyjen geneettisesti muunnetuista organismeista valmistettujen elintarvikkeiden pakkausmerkintöihin 26. toukokuuta 1998 annettua neuvoston asetusta (EY) N:o 1139/98,(2) muiden kuin neuvoston direktiivissä 79/112/ETY säädettyjen pakollisten mainintojen liittämisestä tiettyjen geneettisesti muunnetuista organismeista valmistettujen elintarvikkeiden pakkausmerkintöihin annetun neuvoston asetuksen (EY) N:o 1139/98 muuttamisesta 10. tammikuuta 2000 annettua komission asetusta (EY) N:o 49/2000(3) ja geneettisesti muunnettuja tai geneettisesti muunnetuista organismeista valmistettuja lisäaineita ja aromeja sisältävien elintarvikkeiden ja elintarvikkeiden ainesosien merkinnöistä 10. tammikuuta 2000 annettua komission asetusta (EY) N:o 50/2000(5). Geneettisesti muunnettuja organismeja sisältävien elintarvikkeiden markkinoille saattamista ja pakkausmerkintöjä koskevat vaatimukset ovat näin ollen yhtenäiset kaikissa jäsenvaltioissa. Kuten EY:n perustamissopimuksessa määrätään, säännösten täytäntöönpano ja soveltamisen valvonta kuuluvat kullekin jäsenvaltiolle. Komissio selvittää, miten geneettisesti muunnettujen organismien merkintäsääntöjä sovelletaan jäsenvaltioissa, pyrkiessään täyttämään velvollisuutensa varmistaa eurooppalaisten yhtenäismarkkinoiden asianmukainen toiminta ja kehitys. Komissio aikoo sisällyttää geneettisesti muunnettuja ainesosia mahdollisesti sisältävien elintarvikkeiden asianmukaisten merkintöjen valvonnan virallisesta elintarvikkeiden tarkastuksesta 14. kesäkuuta 1989 annetun direktiivin 89/397/ETY(4) mukaiseen koordinoituun valvontaohjelmaan vuodeksi 2002. Kyseisen direktiivin tavoitteena on varmistaa, että yhteisön elintarvikelainsäädäntö pannaan täytäntöön yhtä tiukasti kaikissa jäsenvaltioissa. Aloitteella on määrä parantaa virallisen valvonnan yhdenmukaista täytäntöönpanoa jäsenvaltioissa. Komission elintarvike- ja eläinlääkintätoimisto on lisäksi alkanut tehdä tarkastusmatkoja jäsenvaltioihin arvioidakseen geneettisesti muunnettuja elintarvikkeita koskevia virallisia valvontajärjestelmiä elintarvikkeiden merkinnät mukaan luettuina. (1) EYVL L 43, 14.2.1997. (2) EYVL L 159, 3.6.1998. (3) EYVL L 6, 11.1.2000. (4) EYVL L 186, 30.6.1989. (5) EYVL L 6, 11.1.2000.